જયરાજ એકદમ ગોરો અને સ્ટાઇલિશ હતો. પોતાના દેખાવ માટે એ હંમેશાં સભાન રહેતો. જયંતી એ બાબતમાં સાવ બેદરકાર. ઘઉંવર્ણો રંગ અને ઓઇલી ત્વચા. એને લીધે એ બાઇક લઇને ઓફિસે આવે તો પણ જાણે ચાલતો આવ્યો હોય એવું એના ચહેરા ઉપરથી લાગે. આમ પાછો ઉંદરડા જેવો. તદ્દન સામાન્ય દેખાવને લીધે એને ગમે તે સ્થળે ઘૂસી જવામાં કોઇ તકલીફ નહોતી પડતી. ચૂપચાપ ઊભો રહે તો એનું વ્યક્તિત્વ કોઇ ગણતરીમાં પણ ના લે. ટોળામાંનો એક માણસ બનવાની એનામાં જબરજસ્ત કુદરતી બક્ષિસ હતી. ઘટના સ્થળે બાઘા જેવો ચહેરો લઇને નિર્વિકારભાવે એ ઊભો હોય ત્યારે એના કાન સરવા હોય અને આંખો તો માઇક્રોસ્કોપની માફક ઝીણામાં ઝીણી બાબતના નિરીક્ષણમાં રોકાયેલી હોય, તોય આજુબાજુ ઊભેલા લોકોને એની કારીગરીનો ખ્યાલ ના આવે!